Suid-Afrikaanse universiteite selfs beter as voorheenDie Universiteit van die Witwatersrand (Foto: Samuella99 via Wikimedia Commons) Suid-Afrikaanse Universiteite het vanjaar beter gevaar as vorige jare op die Times Higher Education se wêreldranglys vir universiteite in 2020. Drie van Suid-Afrika se universiteite is boonop onder die beste 1% van universiteite wêreldwyd. Die Times Higher Education World University Rankings bied die volledige lys van die wêreld se beste universiteite wat volgens onderrig, navorsing, akademiese verwysings, internasionale aansien en bedryfsinkomste geëvalueer is. Die ranglys is in September uitgereik en Suid-Afrika spog met twee universiteite in die eerste 200 plekke. Volgens hierdie ranglys is die Universiteit van Kaapstad die 136ste beste universiteit ter wêreld. Dit is die universiteit in Suid-Afrika wat die hoogste op die ranglys is en is 20 plekke op van verlede jaar se 156ste plek. Die Universiteit van Witwatersrand is 194de op die lys en het tweede beste gevaar van alle Suid-Afrikaanse universiteite. Verlede jaar was dié universiteit in die kategorie 201 – 250. Die Universiteit Stellenbosch het ook geklim van die kategorie 301 – 350 vir 2019 tot 251 – 300 vir 2020. Dié universiteit beklee die derde plek in Suid-Afrika, met 23 vakke wat as van die beste ter wêreld beskou word. Dit sluit in Geskiedenis, Dierkunde, Voedselingenieurswese, Landbou en Mediese en Gesondheidswetenskappe. Ander universiteite wat op die ranglys voorkom, is die Universiteit van KwaZulu-Natal (in die kategorie 401 – 500) die Universiteit van Pretoria, die Universiteit van Johannesburg en die Universiteit van Wes-Kaapland (al drie in die kategorie 501 – 800).